ທ່ານໂອບາມາ ຮຽກຮ້ອງໃຫ້ ລັດຖະສະພາ ສະຫະລັດ ໃຫ້ບໍາເໜັດ ແກ່ບໍລິສັດສ້າງວຽກ (ເບິ່ງວີດີໂອ)
ປະທານາທິບໍດີ ໂອບາມາ ກ່າວວ່າ ລັດຖະສະພາ ຄວນປະຕິຮູບ ລະບົບເສຍພາສີໃໝ່ ໂດຍໃຫ້ລາງວັນ ແກ່ບໍລິສັດທີ່ສ້າງ ວຽກເຮັດງານທຳ.
ປະທານາທິບໍດີສະຫະລັດທ່ານບາຣັກ ໂອບາມາ ກ່າວວ່າ ການຫັນປ່ຽນໃນພາກສ່ວນການ ຜະລິດຂອງອາເມຣິກັນ ເຮັດໃຫ້ຜູ້ຄົນຈຳນວນນຶ່ງສູນເສຍວຽກການຂອງພວກເຂົາເຈົ້າ ແຕ່ ທ່ານເວົ້າວ່າ ຊາວອາເມຣິກັນຈະບໍ່ຍອມຮັບເອົາອະນາຄົດທີ່ຫຼຸດເກົ່າຫຼືຖອຍຫຼັງ ປະທານາທິບໍດີໂອບາມາກ່າວວ່າ ລັດຖະສະພາຄວນປະຕິຮູບລະບົບເສຍພາສີໃໝ່ແລະໃຫ້ ບຳເໜັດລາງວັນແກ່ບັນດາບໍລິສັດຜູ້ຜະລິດທີ່ຮັກສາວຽກເຮັດງານໄວ້ຢູ່ໃນສະຫະລັດ ໃນລະຫວ່າງການກ່າວຄຳປາໄສປະຈຳສັບປະດາໃນວັນເສົາມື້ນີ້ ຈາກໂຮງງານຜະລິດເຮືອ ບິນໂບອິ້ງທີ່ນະຄອນ Seattle ໃນລັດວໍຊິງຕັນ ທ່ານໂອບາມາໄດ້ກ່າວຊົມເຊີຍບໍລິສັດໂບ ອິ້ງທີ່ໄດ້ວ່າຈ້າງພວກຄົນງານຢູ່ໃນສະຫະລັດ ນອກນັ້ນແລ້ວ ທ່ານຍັງເວົ້າວ່າ ການຜ່ອນຜັນຢ່າງໃຫຍ່ທາງດ້ານພາສີ ຄວນຈະມີໄວ້ສຳ ຫຼັບບັນດາບໍລິສັດທີ່ສ້າງວຽກເຮັດງານທຳດ້ານການຜະລິດຮາຍເທັກ ປະທານາທິບໍດີໂອບາມາເວົ້າວ່າ ການເສີມຂະຫຍາຍການສົ່ງອອກຍັງຈະຊ່ອຍສ້າງໃຫ້ມີ ການວຽກເຮັດງານທຳເພີ່ມຕື່ມຢູ່ໃນສະຫະລັດ ໃນຄຳປາໄສຕອບປະຈຳສັບປະດາຂອງພັກຣີພັບບລີກັນນັ້ນສະມາຊິກສະພາຕໍ່າ Cathy McMorris Rodgers ຈາກລັດວໍຊິງຕັນໄດ້ກ່າວຫາການໃຊ້ຈ່າຍເກີນຂອບເຂດຂອງປະ ທານາທິບໍດີໂອບາມາວ່າຈະນຳພາປະເທດໄປສູ່ໄພພິບັດທາງດ້ານການເງິນແຂ່ງກັບກຣີສ ທີ່ເຕັມໄປດ້ວຍໜີ້ສິນນັ້ນ ທ່ານນາງກ່າວວ່າ ປະທານາທິບໍດີບໍ່ໄດ້ເອົາຄວາມຮັບຜິດຊອບໃນການເລືອກທີ່ຍຸ່ງຍາກ ສັບສົນ ເພື່ອຫຼຸດໜີ້ສິນແລະເສີມຂະຫຍາຍເສດຖະກິດຂອງປະເທດ